পেশাদার বক্সিংয়ে তাঁর শুরুটা দুর্দান্তই হয়েছে। পরপর দুটো ম্যাচে সহজেই জয় পেয়েছেন। ভারতীয় বক্সিং তারকা বিজেন্দ্র সিংহের লক্ষ্য এবার এশীয় পেশাদার বক্সিংয়ে খেতাব জেতা। ইংল্যান্ডের পেশাদার বক্সিংয়ে যোগ দেওয়ার পরে প্রথমবার দেশে ফিরেছেন বিজেন্দ্র।
সংবাদসংস্থাকে দেওয়া এক সাক্ষাৎকারে বিজেন্দ্র বলেছেন, ‘‘এই মুহূর্তে আমি চার রাউন্ডের ম্যাচে অংশ নিচ্ছি। আস্তে আস্তে রাউন্ডের সংখ্যা বাড়িয়ে ১০-এ নিয়ে যেতে চাই। এশীয় চ্যাম্পিয়নশিপের কথা মাথায় রেখেই এই পরিকল্পনাটা করেছি। আপাতত এশীয় পেশাদার চ্যাম্পিয়নশিপে জেতাই আমার লক্ষ্য। তবে সবার আগে দেশের মাটিতে চ্যাম্পিয়নশিপের ম্যাচ খেলতে চাই।’’
বিজেন্দ্র আরও বলেছেন, ‘‘পেশাদার বক্সিং ব্যাপারটা টেলিভিশনের পর্দায় যতটা সহজ দেখায়, মোটেও ততটা সহজ নয়। অচেনা মানুষদের সঙ্গে দিনের পর দিন ঘণ্টার পর ঘণ্টা অনুশীলন করে গিয়েছি। খাওয়া দাওয়া নিয়েও কঠোর অনুশাসন মেনে চলতে হয়।’’